**И.АРАБАЕВ АТЫНДАГЫ КЫРГЫЗ МАМЛЕКЕТТИК УНИВЕРСИТЕТИ**

**Ж.БАЛАСАГЫН АТЫНДАГЫ КЫРГЫЗ УЛУТТУК**

**УНИВЕРСИТЕТИ**

**Диссертациялык кеңеш Д.07.18.578**

**Кол жазма укугунда**

**УДК: 94 (575.2) (043.3)**

**Бийлибаев Кайнарбек Шеримкулович**

**КЫРГЫЗДАРДЫН ОЙРОТ-ЖУҢГАР БАСКЫНЧЫЛАРЫНА КАРШЫ КѲЗ КАРАНДЫСЫЗДЫК КҮРѲШҮ (XVII-XVIII кк.)**

**07.00.02 – Ата Мекен тарыхы**

**Тарых илимдеринин кандидаты окумуштуулук даражасын изденип алуу үчүн жазылган диссертациянын**

**а в т о р е ф е р а т ы**

**Бишкек – 2020**

Диссертациялык иш К.И. Скрябин атындагы Кыргыз улуттук агрардык университетинин Тарых жана философия кафедрасында аткарылды

**Илимий жетекчи:** **Осмонов Өскөн Жусупбекович** – тарых илимдеринин доктору, профессор, К.И.Скрябин атындагы КУАУнин тарых жана философия кафедрасынын башчысы.

**Расмий опоненттер: Кененсариев Ташманбет -** тарых илимдеринин доктору, профессор, Ч.Айтматов жана Манас академиясынын Манастаануу бөлүмүнүн башчысы

**Сапаралиев Дөөлөтбек Бекишович –** тарых илимдеринин кандидаты, профессор, К.Карасаев атындагы БМУнун Кыргызстандын жана Чыгыш чет өлкөлөрүнүн тарыхы кафедрасынын башчысы

**Жетектөөчү мекеме:** Кыргыз – Түрк «Манас» университети. Гуманитардык факультет – тарых бөлүмү 720044, Кыргыз Республикасы (адреси: Бишкек ш., Ч.Атйматов проспекти, 56)

Диссертация 2020 - жылдын «28» февралында саат 13:00 И.Арабаев атындагы Кыргыз мамлекеттик университетинин жана Ж.Баласагын атындагы Кыргыз улуттук университетинин алдындагы алдындагы тарых илимдеринин доктору (кандидаты) окумуштуулук даражасын изденип алуу үчүн уюштурулган Д.07.18.578 диссертациялык кеңештин жыйынында корголот. *Дареги: 720026, Бишкек ш., И.Раззаков көчөсү, 51а.*

Диссертациялык иш менен И.Арабаев атындагы Кыргыз мамлекеттик университетинин (720026, Бишкек шаары, Раззаков көчөсү, 51а) жана Ж.Баласагын атындагы Кыргыз улуттук университетинин (720033, Бишкек шаары, Фрунзе көч. 547) илимий китепканасынан, ошондой эле Д.07.18.578 диссертациялык кеңештин ***«arabaev.kg»*** сайтынан таанышууга болот.

Автореферат 2020-жылдын «28» январында таратылды.

**Дессертациялык кеңештин**

**окумуштуу катчысы,**

**тарых илимдеринин доктору Карыева А.К.**

**Иштин жалпы мүнөздөмөсү**

**Теманын актуалдуулугу.** XX к. аяк ченинде Советтик мамлекет жоюлуп, Кыргызстан эгемендүү мамлекет болгонго жетишип өткөн доорлордогу тарыхыбызды объективдүү чагылдырууга жол ачылды. Орто Азиядагы көчмөн элдердин XVII-XVIII кк. жуңгар баскынчыларына каршы күрөштөрүн өз алдынча кароого мүмкүндүк түзүлдү. XVII к. биринчи жарымында түндүк-чыгыштан кыргыздар жана казактар ээлик кылган жерлерге карай жуңгар хандыгы жортуулдарын баштаган.

XVII к. 60 жылдардын башында ойрот-жуңгар мамлекети тынымсыз кол салуулары боло бергендиктен, жергиликтүү элдерде жер которуу процесстери башталат. Кыргыз, казак, кыпчак, өзбек жана тоолук тажиктер алардын баскынында калган. Борбордук Азия элдери үчүн өтө оор учур мезгил болгон. Бул мезгилдеги тилектеш элдердин өз аралык күчтүү идеологиясын, жоокерлердин баатырдык эрктерин белгилөөгө болот. Учурдагы саясий абалдын тарыхтын оор мезгилине карабастан алар өзүлөрүнүн көз карандысыздыкка жетүүсүнө аябагандай аракет жасашкан. Бул элдердеги тарыхый окуяларыдын жалпысынан караганда, XVII-XVIII кк. бүтүндөй жуңгар баскынчыларына каршы күрөш менен байланышкан. Диссертацияда XVII-XVIII кк. ойрот-жуңгарлардын Орто Азияга жасаган жортуулдары менен кыргыз жана башка элдердин ичинен чыккан баатырлардын эрдиктери менен саясий ишмердиктери изилдөөгө алынды. Аталган илимий изилдөө жетилген проблема болуп эсептелет жана бул маселе Кыргызстандын тарыхнаамасында эң актуалдуу маселелердин бири. Диссертациялык тыянактар улуттук аң-сезимдин калыптанышына жаштарды Ата-Мекенди сүйүү жана аны көздүн карегиндей сактоо сезимин тарбиялоого жардам берет деген ишеничтебиз.

**Диссертациялык теманын ири долбоорлор, илимий программалар менен байланышы** демилгелик иш болуп эсептелет.

**Изилдѳѳнүн объектиси** – Кыргыз элинин ойрот-жуңгар баскынчыларына каршы көз карандысыздык күрөшү (XVII-XVII кк.).

**Изилдѳѳнүн предмети** – Кыргыздардын ойрот-жуңгар баскынчыларына каршы Борбордук Азия чөлкөмүндөгү жашаган элдердин көз карандысыздык күрөшүнүн биргелешкен аракеттери.

**Диссертациялык иштин максаты** XVII-XVIII кылымдардардагы кыргыздарын ойрот-жуңгар баскынчыларына каршы күрөшүн комплекстүү изилдөө болду.Ушул максатты ишке ашырууда тѳмѳндѳгүдѳй **милдеттер** коюлду:

. теманын тарыхнаамасына талдоо жүргүзүү;

. изилдөөдө колдонулган булактарга, методологиялык негиздерине жана ыкмаларына талдоо жүргүзүү;

. кыргыздардын аталган доордогу социалдык-экономикалык абалы жана ойрот-жуңгар чапкынына чейинки кыргыз элинин коңшу этностор менен саясий чөйрөдөгү мамилелерин баяндоо;

. жуңгар хандыгынын Борбордук Азияга карата чабуулдары жана аларга каршы боордош элдердин күрөштөрүн (XVII к.) көрсөтүү;

. XVII кылымдын экинчи жарымында кыргыз элинин жана кыргыз баатырларынын калмактарга каршы күрөштөрүнүн ѳзгѳчүлүгүн аныктоо;

. XVIII кылымдын биринчи жарымында кыргыз чыгаан инсандарынын жана Кокон хандыгынын жуңгарларга каршы аракеттерин чагылдыруу;

. кыргыз жергесинин жана Чыгыш Түркстандын калмактардын үстөмдүгүнөн кутулуусу жана андагы кыргыз баатырларынын орду (XVIII кылымдын 50 –жылдарындагы окуяларын баяндоо;

**Коргоого алынып чыгылган негизги жоболор**

1. Теманын тарыхнаамасына жана булактарына талдоо жүргүзүүдө, XVII-XVIII кк. кыргыз эли тарыхтын ѳтѳ татаал мезгилин башынан кечирип, ошол мезгилде кѳчмѳн турмуштун шартында бирдиктүү бир бүтүн мамлекет түзѳ албай, сырткы душмандарга каршылык кѳрсѳтүүдѳ уруулар чачкын болуп, алардын башчыларынын саясий кѳз карашатары да ар кандай болгон. Ушул жагдайда пайдаланган орус, ойрот-жуңгар хандыгы кыргыздарга маал-маалы менен кол салып, кыргыз жерин биротоло ээлеп алуу максатын кѳздѳгѳн.

2. Кыргыздардын социалдык-экономикалык абалы жана коңшу этностор менен саясий чөйрөдөгү мамилелери XVII-XVIII кылымдарда өтө татаал болуп, кыйын кездерди баштарынан кечирген.

3. Кыргыздар ойрот-жуңгар баскынчыларына каршы күрөшүндө уруу башчыларынын саясий көз караштары да ар кандай болгон. Түштүк Сибирь жерлеринде орус бийлигинин, Аштархан, Бухара, Хорезм, Кашгар, Жаркен, Кокон хандыктары жана Ала-Тоо аймагы жуңгар хандыгынын коркунучунда калган.

4. Ойрот-жуңгарларга каршы кыргыз эли кошуна элдер менен бирге тилектештик саясатта болуп, кыргыз-казак ж.б. элдердин баатыр кол башчыларынын жетекчилигинин аркасында Эки суунун (Кара-Дарыя – Сыр-Дарыя) түштүк жагына калмактарды киргизген эмес.

5. XVII-XVIII кылымдарда кыргыздар казак, ѳзбек, кыпчак, каракалпак, тажик ж.б. элдер менен биргеликте тынымсыз каршылык көрсөтүүнүн натыйжасында күчтүү саясий биригүүлөр пайда болуп, жуңгар хандыгына каршы күрөш тынымсыз жүрүп турган.

6. XVIII кылымдын ортосунда жуңгар хандыгына бир жагы Цин мамлекети, экинчи жагынан Орто Азиядагы элдер каршы көтөрүлгөн. Бул мезгилде жуңгар хандыгынын биримдиги ыдырап, хандыктын ээлик кылган жерлеринде эркиндикке умтулган элдердин хандыкка каршы сокку уруусу күчөгөн. Бул жуңгарларды алсыраткан.

7. Узак жылдарга созулган тынымсыз күрөштүн аркасында, кыргыздар башка элдер менен бирге өз мекенинен калмактарды сүрүп чыгарып, көз карандысыздыкка жетти.

8. Кыргыздар жуңгар хандыгын талкалагандан кийин Цин мамлекети менен кармашып көз карандысыздыкка жетүүгө шарт түзө алды.

9. Орто Азиядагы элдер – кыргыз, казак, өзбек, каракалпак, кыпчак, тажик ж.б. элдер саясий жактан туруктуу жашоого жетишти.

10. Көз карандысыздык күрөштүн башында мыкты баатырлар, уюштуруучу жол башчылар туруп эрдиктердин үлгүлөрүн кѳрсѳтүшкѳн.

**Диссертациянын негизги илимий жаңылыгы.** Диссертациялык иште ар түрдүү мезгилде жазылган тарыхый эмгектер, ар кандай булактардагы архивдик жана жергиликтүү талаа материалдарынын илимий айлампалардагы маалыматтар тыкыр талданып, бири-бири менен кылдат салыштырылып чындыктарды далилдөө аракети жасалды. Эмгекте тарыхый окуялар, тарыхый инсандардын ѳмүр таржымалы, саясий ишмердиктери жаңы көз караш менен тереңделе изилденип киргизилди.

Изилдөөнүн булактык базасы, тарыхнаамасы изилдөөнүн биринчи бабында кеңири берилди.

**Изилдѳѳнүн хронологиялык чеги,** негизинен эки (XVII-XVIII) кылымдарды камтыйт.

**Автордук жекече илимий салымы тѳмѳнкүлѳр менен аныкталат:**

*Биринчиден,* XVII-XVIII кк. кыргыздардын Сибирдеги, Орто Азиядагы элдер кыйың кезеңде тектеш элдер менен кандай абалда болгонун тарыхый окуялар аркылуу тастыктоого аракет жасалды.*Экинчиден,* кѳчмѳн турмуштун жагдайында тѳрт ойротту бириктирүүдѳгү кѳч башында ойрот-жуңгарлардын башында чорос уруусунун турганы, алардын максаттары тарыхый материалдар менен далилденди. *Үчүнчүдөн,* Кыргыздардын XVII-XVIII кк. саясий жана социалдык-экономикалык абалы ырааттуу баяндалды. *Төртүнчүдөн,* Борбордук Азия элдеринин Жуңгар чапкынына каршы күрөшүндөгү кыргыздардын кошкон салымы такталды. *Бешинчиден,* кыргыздын мыкты жол башчы баатырлары: Кубат бий, Эр Солтоной, Бердике, Атаке жана башка баатырлар жуңгар баскынчыларынынын кол астынан бошонуудагы алардын уюштуруучулук саясий ишмердигинин иштери, баатырдык эрдиктери далидүү фактылар менен баяндалып, тийиштүү кол жазмалар менен толукталып, такталып, жаңы илимий маалыматтар катары тарых илимине киргизилди.

**Диссертациянын илимий-практикалык мааниси**. Изилдѳѳнүн негизги жоболору, жыйынтыктары, тыянактары кыргыздардын XVII-XVIII кк. тарыхын толуктоого кызмат кылат. Изилденген бай материалдар жалпы билим берүүчү орто мектептер, орто жана жогорку окуу жайлары үчүн окуу китептерин, атайы курстарды даярдоодо колдонсо болот. Аталган мезгилдеги кыргыз элинин баатырларынын көз карандысыздык үчүн күрөштөгү эрдиктери жаштарды тарбиялоого салым кошот деген ишенимдебиз.

**Изилдѳѳнүн илимий жыйынтыктарын апробациялоо.** Диссертациянын мазмуну жана илимий жыйынтыктары республикалык илимий-практикалык конференцияларда, илимий жыйындарда апробацияланды. Тема боюнча илимий-практикалык конференциялар Ысык-Кѳл облусунун Саруу, Ош облусунун Араван районундагы “Чек-Абад” айыл ѳкмѳттөрүндѳ, Талас облусунун Талас шаарында ѳткѳрүлдү. Радио, теле-берүүлѳр ишке ашырылды. Автордун 7 илимий макаласы, анын ичинен 2 макаласы чет элдик журналдарда жарык кѳрдү. Редакциялык басмалардан чыккан журналдардын басылган орду жана библиографиялык маалыматтамасы КР ЖАКынын талаптарына жооп берет.

Диссертациянын түзүмү жана кѳлѳмү. Диссертациялык иш киришүүдѳн, 4 баптан, корутундудан, практикалык сунуштардан, колдонулган булактардан, адабияттардын тизмесинен жана тиркемеден турат.

**Иштин негизги мазмуну**

Иштин **киришүү** бөлүмүндө теманын актуалдуулугу белгиленип, изилдөөнүн деңгээли, объектиси, предмети, иштин максаты жана милдеттери аныкталды, изилдөөнүн методологиялык жана теориялык негиздери, илимий жаңылыгы, дессертациянын практикалык мааниси жана апробацияланышы көрсөтүлдү.

**Биринчи бап «Диссертациялык иштин тарыхнаамасы»** деп аталат.Анын биринчи параграфында «**Изилденип жаткан теманын революцияга чейинки тарыхнаамасында»** Совет бийлигине чейин кыргыздардын XVII-XVIII кылымдардагы жуңгар хандыгы менен болгон мамилелердин тарыхый жагдайларын Н.А.Аристов, В.В.Бартольд, И.Я.Бичурин, Г.Г.Грум-Грижимайло, И.Я.Златкин, К.Миллер, Ч.Ч.Валиханов, Л.Н.Гумилев, тарыхый окуяларга күбѳ болгон орус элчилери Н.Пазухин, И.Неплюев, Г.Ильин, И.Унковскийлердин эмгектери тарыхый принципке ылайык талдоого алынды.

Экинчи параграфта **«Советтик жана постсоветтик доордогу тарыхнаама» дегенинде,** *Советтик бийликтин доорунда* XVII-XVIII кылымдарды орус жана жуңгар хандыгы жѳнүндѳ жазган бөлөк авторлордон айырмаланган изилдөөчүлөр: Абрамзон С.М., Бернштам А.Н., Галицкий В., Дооронбекова Р, Каратаев О.К., Марков Г., Мокрынин В., Пищулина К.А., Плоских В., Cултанов Т.И., Усенбаев К.У., Ѳмүрбеков Т.Н. ж.б. эмгектери талдоого алынды.

*Постсоветтик доордун тарыхнаамасына*В.Я.Бутанаев, И.И.Бутанаева, Э.Тенишев, Б.Т.Татаринцев, С.Г.Скобелев, Чжан Тайсян, А.А.Шомолоевдер хакастардын негизги уруусунан турган фуюйлук кыргыздардын уруулары жөнүндө жазгандарына көңүл бурулду. XVII-XVIII кылымдагы тарыхый окуялар жана руханий маданият, XX-XXI кылымдарда аралык мезгилиндеги кыргыздардын оозеки этнографиясына кѳңүл бурган окумуштуу А.Мокеевдин «Кыргызы на Алтае и на Тянь-Шане» деген тарыхый иликтѳѳсүндѳ, жуңгар хандыгынын баскынчылыгына каршы саясий күрѳштѳрү, Безертинов Р.Н. «Татары, тюрки – потрясители вселенной», Д. Сапаралиевдин «Этнополтитическая история Оша и его окрестностей с XVIII до середины XIX в.» ж.б. авторлордун изилдѳѳлѳрү талданып, бул эмгектерде автордун объективдүү көз караштарынын чагылдырылышы менен баалуу экендиги белгиленди.

Постсоветтик доордо «*Инсан таануу багытында***»** бир катар эмгектер жарыяланган. Бул багыттагы XVII-XVIII кк. кыргыз баатырларынын доорун, саясий ишмердикткрин тарыхта калтырган баатырдык эрдиктерин изилдеген окумуштуулар Т.Асанов, Д.Сапаралиев, Т.Ѳмүрбековдун эмгектери талдоого алынды. Бул багытта бир катар алдыга жылуулар болгону менен калмак баскынчыларына каршы күрөштө зор роль ойгон Эр Эшим, Кубат бий, Эр Солтоной, Бердике, Атаке ж.б. баатырлардын тарыхый эрдиктерин чагылдырган фундаменталдуу илимий изилдөөнүн жоктугу байкалды.

**«Изилдөөнүн методологиялык негиздери жана изилдөө ыкмалары»** деген экинчи бап, эки параграфтан турат. «**Изилдөөдө колдонулган булактар»** деген параграфта чыгыш тилдериндеги, жергиликтүү булактар, орус жана чет элдик тарыхый булактар, кийин кыргыз тилинде жазылып көңүл бурулгандыгы айтылат.Мында негизинен Кыргызстандын бир калктын этникалык тарыхы байыркы жана орто кылымдардыгы жашаган аймактарды мекендеп келген этностор менен байланыштуу. XVII-XVIII кк. тарыхый булактар Перс, Түрк, Иран, Кытай, Чыгыш Түркстан аймактарында аталган элдердин тилдеринде жазылып келсе, XVII-XVIII кылымдарда чыгыш жана европа элдеринин тилдеринде жазылып келди. XIX кылымдан тарта тарыхый булактардын дээрлик көпчүлүгү орус авторлору тарабынан түзүлүп, орус тилинде жазылып, андан кийин кыргыз тилине жергиликтүү авторлор тарабынан которулуп, түзүлүп жарык көргөн.

Темада колдонулган булактар негизинен архивдик булактар, жарык кѳргѳн булактар, жергиликтүү булактар, интернет булактарынан турду.

Перс, Түрк, Чыгыш Түркстан тилдеринин тарыхый булактарында кыргыздардын жуңгар хандыгына байланышкан Махмуд ибн Валинин «Бахр ал асрар» энциклопедиялык эмгегиндеги 1612-1613-жылдардагы маалыматындагы хандыктар жѳнүндѳ Нийаз Мухаммед Хукандинин «Тарих-и Шахрухи» деген эмгегиндеги саясий окуялар, котормо булактарында Г.П.Супруненко А.Н.Бернштам, И.Бичуриндин эмгектери талданды.

*Кытай* тилиндеги булактар. XVIII кылымдын 70-жылдарында кытайдын кол жазмаларында «Сиюй чжи» («Батыш аймактар баяны») деген белгисиз автор тарабынан жазылган китеби болуп эсептелет. Кыргыздардын уруулар аралык жакындашуусунда «оң», «сол» канаттары бѳлѳк элдерге салыштырмалуу абдан бекем болгону менен айрымалангандыгы көрсөтүлгөн. **«**Сиюй чжи» чыгармасында XVIII к. биринчи жарымында Чыгыш Түркстан аймагында жашаган кыргыз уруулары жөнүндө мааламат берилип, мында түндүк жана түштүк кыргыздар болуп эки топко бөлүнөрү айтылат.

*Орус* тилиндеги булактарды талдоодо Революцияга чейинки авторлор В.В.Бартольд, Л.Д. Бадугов, Н.Я.Бичурин, И.Березин, Г.Г.Грум-Грижимайло, Л.Н.Гумилев, И.Я. Златкин, Н.Зеланд, Н.Козьмин, Г.Ф.Миллер, И.Петров, И.Петлин, В.В.Радлов, В.Тюменец, ж.б. эмгектеринде өзгөчө маанилүү маалыматтардын бар экендигин белгиледик. Ошондой болсо да, бул эмгектерде кыргыз тарыхындагы ѳткѳн доорлордогу кѳз карандысыздык күрѳштүн орду тереңделип изилденбей, жѳн гана феодалдык доордун бир коомдук формациясы катары каралып, үстүртѳдѳн гана сүрѳттѳлгѳнү көрсөтүлгөн.

*Советтик* доордогу булактар XVII-XVIII кылымдарда орус жана жуңгар хандыгы жөнүндө жазган бөлөк авторлордон айырмаланып изилдөөчүлөр Шакарым Кудайберды уулу, Б.Солтоноев, К.И. Петров ж.б. эмгектери талдоого алынгандыгы аныкталды.

*Жергиликтүү* булактар – оозеки жана жазма түрүндө сакталып келген.XVIII к. кыргыз элинин кѳз карандысыздыгы үчүн күрѳшкѳн кыргыз баатырларына арналган дастандар, санжыралык маалыматтар тарыхый булак катары адегенде оозеки түрдө айтылып, XIX-XX кк. аралыгында гана кагазга түшүрүлгөн.

**«Изилдөөнүн методологиялык негиздери жана изилдөө ыкмалары»** деген экинчи параграфтанегизинен архивдик, басмага басылган – кагазга түшүрүлүп, жыйнак болуп чыккан булактар, оозеки айтымдардагы санжыралар, жазуу булактарында – чет элдик, жергиликтүү нарративдик тарыхый окуялардын байланышы, мезгилдештирүү ыкмасы, кыргыздардын ойрот-жуңгар баскынчыларынын тушундагы жашоо турмушунун абалы, хронологиялык чеги, мейкиндик чектери изилденди.

Орус окумуштуулары Н.А. Аристов, В.В.Бартольд, И.Я.Бичурин, А.Н.Бернштам жана башкалардын эмгектери биздин изилдөөбүздө илимий-методологиялык жактан чоң көмөк көрсөттү. Н.Н.Козьмин, Е.Тимковскийдин эскерүүлөрүндө жуңгар хандыгы түптѳлгѳнгѳ чейин Теңир-Тоолук жана Сибирь кыргыздары байланыштарын үзбѳгѳнү, кээде ѳз ара чабышып турган баяндамалар камтылган. Иштин изилдөө объектисинде, кыргыздар менен бөлөк этностордун жашоо-тиричиликтеринин формалары, жүрүм-турумдары, ойрот-жуңгар хандыгынын доорунда баскынчылыктын үстөмдүгү, көз карандысыздыктын күрөштөрү жана башка белгилери мүнөздөлдү. Талдоодо тарыхый процесстер, өнүгүү этаптар мезгил доорунда өзгөрүп турган системасын аныктоого аракет жасалды. Кыргыздардын тарыхый мекенинин мейкиндик чектери – чыгыштан Енисей, Селенга, Орхон, бүтүндѳй Алтай аймагы; - борбордук тоолук аймак Теңир-Тоо (Ала-Тоо, Улуу-Тоо), Памир, Бадахшан, Кожен, Фергана аймагынын жерлери, Жызак тоолору болгондугу,сырткы душмандардын ар кандай кол салуу аракеттеринин аркасында енисейлик кыргыздар жер которууга аргасыз болгону Теңир-Тоолук кыргыз элинин калыптанышында чоң роль ойногону каралды. Изилдѳѳнүн объектиси жана предмети негизинен *–* тарыхый, диалектикалык биримдик, системалык-структуралык жана ыкмалар принциптеринен түзүлдү.

**«Кыргыздардын социалдык – экономикалык абалы жана коңшу этностор менен саясий чѳйрѳдѳгү мамилелери»** деген үчүнчү бапэки параграфтан турат.Кыргыздардын *социалдык – экономикалык абалы* алгач уруулар ортосунда болсо, кийинчирек ѳнүгүп-ѳөрчүп отуруп элдик дэңгээлге жеткени каралат. Анда Түштүк Сибирдеги кыргыздарда ѳнүккѳн коом, уруулар ортосунда туруктуу экономикалык байланыштар, өз ара бекем биримдик болгону менен феодалдык ич ара чыр-чатактар улана берген. Кыргыздар өндүргөн металл буюмдары, курал-жарактары, ат жабдыктары, алтын, күмүш буюмдары алыскы өлкөлөргө белгилүү болуп келген.Кыргыз мамлекети арабдар, тибеттиктер менен бирге мусулмандардын ортосундагы алакалар жѳнүндѳ кытай маалыматтарында, дашилер (тажиктер), туфандар (тибеттиктер) жана гэлолулар (карлуктар) менен ынтымакта болгон. Бул мезгилде коомдун уруучулук негизи түптѳлгѳн: мундуз, телес (тѳѳлѳс), буга (бугу), чилдег (желдең), сагай (саяк), ажыг (азык), монгуш (муңгуш), эштек ж.б. Саян-Алтайдагы этникалык түрктѳр жана Тянь-Шандык кыргыздардын арасындагы уруулар камтылган. Орус окумуштууларынын эмгектеринде Сибирдеги кыргыздардын төрт башкы хандыгы – Туба, Езер, Алтыр, Алтысар хандыктары каралып, Енисей менен Тянь-Шань кыргыздарынын байланыштары салыштырылып каралган эмес. Ойроттордун тушунда кыргыз жергесинин калкын орустар “минусиндик татарлар” “автохтондуктар” деп атаган. Биздин изилдөөдө 1670-жылдары Енисей кыргыздарынын жерине жакын Иле дарыясына жакын болгон Галдан орустар менен бейкуттукта жашоого аракеттенгени, кыргыздардын Тузкѳл айланасында кѳчүп жүрүшкѳндѳрү жөнүндө «Ренат картасы» деп аталган картага түшүрүлгөн. Кыргыздарды Тянь-Шандан ойроттор сүрүп чыгарып, ал жерде жашаган элдердин аттары кѳрсѳтүлгѳнү аныкталды. Енисей кыргыздарынын чарбасы малчылык, дыйканчылык болгон, кыргыздар жат элдердин кирип келгендерине сокку уруп, ѳз жерлерин таштап кетпестен, бөлөк элдердин ѳз жерлерине бийлик кылышына жол бербей, Улуу Жибек жолуна үстѳмдүгүн жүргүзѳ бергени тарыхый маалыматтар менен далилденди. Изилдөөдө Орто Азиянын коңшулаш элдери, «жарты диндүү» «капырлар» делип, кѳчмѳн кыргыздарда атайын динге кызмат кылгандар жок болгондуктан, мечит, медереселери аз санда болгону аныкталды.

**«Кыргыздардын коңшу этностор менен саясий чѳйрѳдѳгү мамилелеринде»** Саян-Алтайда этностук байланыштар пайда болуп, көптөгөн этникалык курамдар тянь-шандык кыргыздарда кездешкени изилдөөдө такталды. Изилдөөдө «хонгорой» жөнүндө Орто Енисейдеги (Кем) ээлик кылган тоо-талаа аймактарында жашаганы, хакас тилинде тарыхый аты «хоорой» делип, енисейлик кыргыздардын тили «этнос» менен бирге тарых аренасынан жок болгону да көрсөтүлдү.

Санжырадагы маалыматтар боюнча кыргыздар абалтан бери «отуз уул булгачы», «отуз он уул», «оң канат» - «сол канат» деген этносаясий бирикмелери болуп келген.Элдик – этнологиялык маалыматтар эске алынып – Бала Айылчынын санжырасында «оң», «сол» деп айтылганы, кол жазмаларда түштүктөгү кыргыз уруулары: кыпчак, каратегин, багыш, адигине, бѳрү, найман, жору, тѳѳлѳс «тогуз уул» бутагына кирет. Ал эми түндүк бутагына – саяк, сарыбагыш, кытай, кушчу, саруу, моңолдор, солто, ават, мундуз, черик уруулары айтылат. XVIII к. кытай даректеринде белгиленген батыш (түштүк-тогуз уул) жана чыгыш (түндүк-кыргыз) кыргыздары деп аталган уруулук саясий бирикмелердин (конфедерациясынын) негизин Адигине жана Тагай бутактары дагы бир ирет такталды. Аталган булактагы уруулук түзүмдүн даана айтылышы, кыргыз элинин этникалык курамынын XVIII кылымда турукташып калгандыгын билдирет. Кыргыздардын ошол кезде Моголистандагы башка урууларды ѳзүнѳ сиңирип алуу жараяны жүзѳгѳ ашып кыргыздар ѳзбектер менен казактар сыяктуу эле ѳз алдынча саясий мамлекеттик түзүлүшү бар эл катары таанылган. Биз изидөөбүздө ошол доордогу уруучулуктун басып өткөн тархый жолун талдоого алып, аныктап берүүгө аракет жасадык.

***«*Борбордук Азия элдеринин ойрот-жуңгар чапкынына каршы биргелешкен күрѳшү жана кыргыз баатырларынын ээлеген орду (XVII-XVIII кк.)»** деген төртүнчү бап, төрт параграфтан турат.Биринчи параграфта «Жуңгар хандыгынын Борбордук Азияга карата чабуулдары жана аларга боордош элдердин күрөштөрү (XVII к.)» дегенде, «Тѳрт ойроттордун кошуну» («союзу») Дорж Банзаровдун аныктамасы боюнча, «Ойрот» сѳз «ойра» деген сѳздѳн эмес, анын айтылыш «ойрот» сѳзү, «оин ирген» деген термин «токой эли» деп Рашид-ал-Диндин жазганы туура деп эсептейбиз. Ушу ойдон айырмаланган кыргыз санжырасын (1910-1915-ж.) жазып, кол жазмаларын калтырган Саржан уулу Курманалы жана (1950-ж.) жазган Курманалы уулу Ысмайылойрот-жуңгар баскынчылык заманында моңгол уруусунан ойрот уруусу бѳлүнүп чыгып, алар баруңгар – «оң» канат жана жуңгар – «сол» канат деген ат менен экиге бѳлүнгѳн жик пайда болгондорун жазган. Ушуга эле тектеш болгон, 1657-ж. чоростордун бийлигинде каршылашкан эки тараптар: оң жагы-түштүгү (баруңгар), сол жагы-түндүгү (жуңгар) делип экиге бѳлүнгөнү изилдөөдө салыштырмалуу окшоштуктар бар. Ойрот хандыгына негиз салуучу Хара Хула уулу Хуту Хоцун (Баатыр куңтайчы), 1635-1653-жж. хандык кылганы, Тибеттеги Далайлама 1639-жылы Эрдене баатырга – «Баатыр куң-тээжы» деген наам бергени, калмакча «куң» - улуу, күчтүү; «тээж» - хан; «куңтээж» - улуу хан делгени изилдөөдө такталды. Жуңгарлардын ээлик кылган аймагы Саян-Алтайдан чыгышты карай жана Тибеттин батыш тарабына чейин созулганы айтылып, ойроттор бир канчалаган жылдар ичинде Эсенден тарта Хара-Хулага чейин кѳбѳйүп отуруп, Азиядагы байыркы Чынгысхандын мезгилиндеги империя доорун кайта ордуна коюу жөнүндө кѳптѳгѳн убадаларды элдерге берип келген. Чыгыш авторлорунун маалыматтары менен орус изилдөөчүлөрдүн эмгектерине таянып, 1620-жылы Турсун хан менен Эшим хандын калмактарга карш кубаттуу кол куралганы, 1620-жылдагы Эшим хан менен Турсун хандын ортосунда достук биримдик келишими кѳз бойомочулуктун негизинде түзүлгөнү аныкталды. Бул боюнча Махмуд ибн Вали менен Абулгазинин билдирүүлөрүнүн негизинде Эшим хан жѳнүндѳ тарыхый салттуу айтымдар толукталды. Изилдөөдөлөрдө XVII кылымдын 30-жылдардын башында калмактар басымдуулук кылып, Жунгар хандыгы биригип, баскынчылык саясатын күчөткөндүгү айтылат.

1640-жылдагы Тарбагатайда жуңгарлардын курултайында (чулган) Моңгол-Ойрот мыйзамы «Цаажин бичиг» кабыл алынган. Батыр-куңтайчынын Цин династиясына жана алардын жүргүзгѳн саясаттарына карамандай каршы турган. Батыр куңтайчынын аскерлери Ташкен менен Түркстанды көздөй жылып, чоң жоготууларга учураганы менен басып алган аймактарына ээлик кылган. Изилдөөө ойрот-калмактардын ардактуу наамдары тыгыз талданып: богодо хутугта («тубаса акылман»), цэцэн («ыйык»), рабджамба-цэцэн дорджи – (акылман дорджи), ажыдаарлардын падышасы (ошолор аркылуу жаан жаайт деген билими) дегени түшүндүрөөрүн жаздык. Галдан (1670-1697-жж.) Далай ламадан «бошокту» – «ырайымдуу, мансаптуу» деген наам алып, тарыхта «Галдан Бошокту» деген ат менен белгилүү болгон, анын бийлик мезгилинин (1680-84-жж.) аралыгында баскынчылык колу кыргыздарды Фергана, Анжиан тарапка сүргѳнү, Галдан Бошоктунун циндиктер менен согушу 1697-жылга чейин созулуп, согуш ийгиликсиз аяктагандан кийин, 1697-жылы өз жанын ѳзү кыйганы баяндалды. XVII кылымдагы кыргыздардын тагдыры ошол учурдагы орус-ойрот мамилелерин изилдөө аркылуу такталды. Изилдөөбүздө орустардын енисей кыргыздарынын өлкөсүн каратып алышынын тарыхына өзгөчө көңүл бурдук. Орус бийлиги енисейкыргыздарын баш ийдирүүдө Абакан чыңдоосун салмайын Түштүк Сибирге үстѳмдүктү орнотуу мүмкүн эместигин түшүнгөн. Кыргыздардын жерлерин орус бийлигинин басып алуусуна ойроттордун кысымы негиз болгон. Ошол мезгилде орус мамлекети менен жуңгарлардын ортосундагы тирешүүлѳр XVIII кылымдагы тарыхый тирешүүгѳ айланып калган.

1720-жылы циндин аскерлери жуңгарларды Тибеттен кубалап чыгып империянын карамагына кайтарып алган. Жуңгар хандыгы ѳзүлѳрүнүн аймактарында жеңилүүгѳ учураган. XVIII к. баштарында куңтайчы Цэвэн Рабдан (1697-1727-жж.) бийлик жүргүзгөн мезгилинде саясий кырдаал чагылдырылат. Кыргыздар Борбордук Азияда бир эле убакта: б*иринчиден –* орустар менен көз карандысыздык үчүн тынымсыз согуштар; *экинчиден –* жуңгар чапкынына каршы күрѳштү жүргүзгөн. Борбордук Азияда басып алуучулукта куңтайчы-Цэвэн Рабдан (1697-1723-жж.) түндүк кыргыздарга чабуул жасап, каратып алган. Изилдөөнүн максатына ылайык Жуңгар хандыгынын ээлик кылган жерлер – Ойрот-жунгар мамлекети деп аталып, ага: Монголия, Кыргыз-Казак, Кытайдын түштүгү, Тибет, Гоби чѳлү, Енисей дарыясынын жээктери, кыргыздар ээлик кылган Кулжа, Россияда Повольжие – Калмак Хошоут хандыгы, Батыш моңгол хандыгы – азыркы Уйгур жери Цинхайда, Кукунур хандыгы – Тибетте, Жуңгар хандыгы – Фергана чѳлкѳмүндѳ Кашгар, Сайрам, Кара кыштак, Йеле жерлери, тактап айтканда Жуңгар хандыгынын чек аралары такталды.

**«XVII кылымдын экинчи жарымында кыргыз элинин жана кыргыз баатырларынын калмактарга каршы күрөштөрү»** деген параграфта Орто Азиядагы кыргыз, калмак (ойрот) согуштары (XVII-XVIII кк.) кыргыздарга каршы (1620-1758-жылдардагы) жортуулдары мүмкүнчүлүктөрдүн болушунча кеңири чагылдырылды. 1635-36-жылдары 12 миң түтүн кыргыз Каратегин, Ысарга (Гисар) (Махмуд) ибн Вали боюнча) сүрүлгөн. Бул мезгилде жазылган эмгектерде кыргыз баатырларынын эрдиктери да баяндалган. Анын ичинде Курманбектин «калмак доорунун» башталышында жашаган тарыхый инсан экендиги, анын калмак төбөлдөрүнө каршы күрөшкөнү, Курманбектин баласы Сейитбек баатыр атасынын жолун улантканы баяндалат. Фольклордук оозеки айтымдарда ѳткѳн доордогу болуп ѳткѳн окуялардын тарых чындыгы экени, мезгилинде жашап ѳткѳн каармандардын жасаган баатырдык окуялары баяндалат. Тарыхый эмгектерде 1643-жылкы Орбулак чабышында Жаңгир хан жетектеген жоортуул, 1658-жылы Абдышүкүр баштаган ѳзбек колу Талас, Кулан-Жылан жерлериндеги калмак менен болгон беттешүүсү, Абдышүкүрдүн набыт чагылдырылган.1681-85-жылдары Галдан Бошокту хан Чүй өрөөнүн, Кашкарды, Фергананы, Ташкенди, Сайрам шаарын чапкан убакта элдер чоң зыян тарткан. Чүй, Талас, Чоң-Капка, Күмүштак өрөөндөрүндө да калмактар турганы менен кыргыздар калмак бийлигин тааныган эмес. Цэвен Рабдан Таразды ээлеп, казак хандарын батышты кѳздѳй кѳчүп кетүүгѳ аргасыз кылган. 1718-1722-жж. Ысык-Кѳл, Чүй, Талас ѳрѳѳндѳрүнүн айрым жерлерин жуңгарлар басып алгандыктан, кыргыздар жер ооду болуп кеткен. Калмак баскынчыларына каршы кѳз карандысыздык күрѳштү Эр Солтоной, Кубат бий, Бердике, Атаке жана башка баатырлар жетектеген. Чачырап кеткен кыргыз урууларынын башын бириктирүүдө кыргыз элинин көз карандысыздыгын калыбына келтирүүдө баа жеткис эмгек өтөшкөн.

**«XVIII кылымдын биринчи жарымында кыргыз чыгаан инсандарынын жана Кокон хандыгынын жуңгарларга каршы аракеттери» деген параграфта,** XVIII кылымда ойрот-жунгар доорунун чапкынында, элдин азаттыгы үчүн кан-жанын аябай күрѳшүп, эрдик кѳрсѳтүшкѳн кол башчылардын бири Кубат бий (Кубатбек)болгон. Ал өз доорунун саясий ишмери катары Фергана ѳрѳѳнүндѳгү кыргыз урууларынын XVIII кылымдын экинчи жарымында кол башчы катары таанылган. Кубат бий “кыргыздын падышасы” аталып, ѳз алдынча башкарууда элинин кызыкчылыгы үчүн – тиги же бул башкаруучу менен каалагандай достошуп, болбосо ажырашып турганы белгилүү. Кокон хандыгы жана кытай императору Кубат бийдин пикири менен эсептешкенге аргасыз болгон. 1755-ж. Цин империясына каршы боштондук кыймылын жүргүзүп жаткан кашкарлык Жусуп кожонун чакыруусу боюнча, Кубат бий аскерлери менен Чыгыш Түркстанга кеткени, Кубат бий XVIII кылымдын экинчи жарымындагы кыргыздардын эң мыкты саясий ишмери болгону тарыхый жаңы метериалдар менен такталды.Кокон бийи Эрдене менен Кубат бий ымаланашып, Ферганага жуңгар-калмактарынын жортуул жолуна бѳгѳт койгон. Ошол кезде Кубат бий Эрдене бийдин эң жакын жардамчысы жана таянар тоосу болгонун бухаралык тарыхый булактар аркылуу такталды. Буга чейин Кубат бийдин өлүмү белгисиз болуп келген. Иликтөөлөрдүн жүрүшүндө биз кытай тарыхый булагына таянып, Кубат бийдин Кашгардын акими болгондугу, аны Кокондун ѳкүмдары Эрдене бий тындым кылганын аныктадык. Демек, Кубат бий XVIII кылымдын орто ченине чейин жашап, кыргыздардын чыгаан, акылман кол башчысы катары бүтүндѳй кытай, ойрот-жуңгар, Кокон, Бухара, Кашгардын ханы, беги, бийлерине баш ийбей, кыргыздын атын бийик кѳтѳргѳн улук катары ѳз алдынча сурак жүргүзгѳн эр жүрѳк, мыкты саясий ишмерлердин бири болгон.

Эр Солтоной XVIII кылымдагы жуңгар баскынчыларына каршы күрѳшкѳн кыргыздын улуттук баатырларынын бири. Ал карыганча душман менен кыл чайнашкан салгылаштарга катышып, анын кол астында жүргѳн баатырларга таалим-тарбия берген. Анын өрнөктүү тарбиясын Шабек, Баяке, Бердике, Садыр, Атаке, Нышаа, Итим, Момокон өңдүү бир катар баатырлар жоо сүрүп, кыргыз жерин душмандардан бошотууда бир туунун астында биригишкени иликтөөдө ишенимдүү булактар менен айкындалды. Эр Солтоной жуңгар – калмак жапырыгында аябагандай эрдик кѳрсѳткѳндүгү үчүн «жабыр» деген атка конгон. Анын ѳмүрлүк жары Жетилеңдин кошогунда, эринин жүзгѳ жакындап барып калган курагында, душманы менен кармашып жүрүп курман болгону айтылат. Эр Солтоной 1733-жылы кеч күздѳ Сары-Ѳзѳн Чүйдѳ Сокулук суусунун боюнда калмактар менен кармашканы такталды. Анын эрдиктери, ал өлгөндө казактардын ханы Абылай жакын турса да билип туруп келбегени Жетилеңдин кошогунда келтирилген. Санжырада Эр Солтоной өлгөндөн кийин анын денеси кай жерде экени белгисиз болуп, аны издеп таппаган аялы Жетилең сууга боюн таштаганы айтылат. Эр Солтонойдун сѳѳгү коюлган жери белгисиз болуп калганы, окуялары дагы да болсо терең изилдөөнү талап кылат.

**«Кыргыз жергесинин жана Чыгыш Түркстандын калмактардын үстөмдүгүнөн кутулуусу жана андагы кыргыз баатырларынын орду (XVIII кылымдын 50 -жылдары»)** деген параграфта Бердике баатырдын өмүр жолу баяндалды. Ал 1716-ж. Таластын Койонтокой деген жеринде тѳрѳлүп, жашоосу жоокерчилик убакка, ойрот-жуңгар чапкыны күчѳгѳн 1740-1745-жылдарга туш келет. Бердике да эли-журту менен түштүк жергесин карай сүрүлгѳн жана алгачкы эрдиктери түштүктө жасалган. Бердике 1752-1756-жылдар аралыгында Сайрам, Чынабат, Талас, Чүй, Кочкор, Көл ѳрѳѳндѳрүн калмактардан бошотууда түмѳн башы болгон. Баатыр 1756-1758-жылдар аралыгында Анжианга экинчи ирет барып, душман менен кармашы жаңы маалыматтар менен тастыкталды. Изилдөөлөрдө Бердикенин адегенде Эр Солтонойдун андан кийин Кубат бийдин колунда катардагы жасак болуп жүрүп, баатыр катары бир канча жолу эрѳѳлдөргө чыгып, жеңилбеген баатыр экендиги такталды. Бердике баатырдын учурунда Эр Солтоной, Итим, Шабек, Кыйыр, Каратал, Темиркан, Атаке, Жайыл, Болоткан, Садык баатырлар аны эң жогору баалаганы санжыранын бардык варианттарында баса белгиленет. Калмактар басып турган убакта, калмактын Түлѳмат ханы жок болуп, Жедигер ханга эли моюн сунбай, айтканына кѳнбѳй ар кимиси алды-алдынан кетип турган. Кезектеги салгылаштын алдында казактардын башында турган баатырлар Төлө-бий, Айтаке жана Казыбек, кыргыздар тараптан – Болот бий, Эр Солтоной, Бердике жана Жайыл баатырлар эрөөлгө чыгууга камданат. Эрөөлдө кыргыз, казактын жигиттери 13 жолу калмактын баатырларынан жеңилгенде, Эр Солтоной чоң ишеним менен Бердикени ортого чакырат. Эрөөлдө Бердике баатыр чокмор менен каршылашынын башын жара чабат. Ушундан соң калган кыргыз, казак баатырларынын жеңиши менен аяктайт. Каардуу калмак баатырларын 27 жолу катары менен жеңишке жетишкенин тарыхый булактарды салыштыруу аркылуу тастыкталды. Орустун окумуштууларынын маалыматтарында Бердике баатырдын Ысык-Кѳл аймагын калмактардан бошоткундугу айтылат. Түштүк кыргыздардын улугу Кубат бий (1755-57-жж.) Бердикенин жардамына муктаж болуп ат чаптыртып чакыртат. Түштүктѳ Кожен тарапта саясий абал оор болуп турганда, Бердике баатыр Кокон бийлиги тарабында 1758-ж. циндиктерге каршы чабышканы такталды. Бердике баатыр Маргашканы Аксы жергесиндеги Тегененин жайлоосунда Кѳк-Кыяда өлтүргөнү жөнүндө так маалымат берилди. Изилдөөдө көрсөткөндөй, Кокон бийлигини ээси Нарбото бий Кубат бийдин жакын адамы Бердике баатырды 1774-жылы 58 жаш курагында нөөкөрлөрүнө ууланган жебе менен аттыртып өлтүрткөн. XVIII к. болгон калмак жапырыгында Бердике баатыр жөнүндө элдик оозеки уламыштарда, айтымдарда, санжыраларда көптөгөн маалыматтар сакталып калган. Анын жуңгар баскынчыларына каршы туруп көргөзгөн зор эрдиктери, элине, жерине кошкон салымдары дагы терең изилдөөгө муктаж.

Тынай уулу Атаке калмактарга каршы кыргыз колун баштаган баатыр гана эмес, Россиянын борбору Санкт-Петербургга алгачкы элчилирин жиберген, Россия менен дипломатиялык байланышты баштаган инсан болгону тарыхта белгилүү. Атакенин балалык кези, атасы Тынайдын кадыр-баркы ѳсүп, келим-кетим кѳбѳйүп турган мезгилге туура келген. 1718-22-жылдары кыргыздардын Кѳл кылаасындагы Чүй, Талас дарыяларынын бойлорундагы жерлерди жуңгар хандыгы басып алганда,Атакенин атасы Тынай бий жетектеген кыргыз уруулары Түштүк кыргыздарга, Анжиан шаарына жакын чѳлкѳмгѳ жер которууга мажбур болушкан.

Калмактардын Чүйгѳ карай жасаган жортуулу, кыргыздарды сүрүп келе жаткандагы Чүй ѳрѳѳнүндѳгү чабыш 1733-жылга туура келет. Ошондо, Тынай уулу Атаке менен Кошой уулу Момокон 13 жашта болгон дегенге караганда, Атаке Тынай уулунун туулган жылы 1720-жыл деп болжоого болот. Эр жетип 17-18 жашка чыккан жигит курагында эчен эрдиктерди кѳрсѳтүп, зоболосу ого бетер оболойт. Жети-Суудан ооп барган кыргыз уруулары, солтолор Анжиандын үстүндѳ, ага жамаатташ сарбагыштар, Оштун тегерегинде саяктар турган. Тынай ѳлгѳндѳн кийин, бийлик анын баласы Атакеге ѳткѳн. Сарбагыштын экинчи тармагын Үчүкѳнүн уулу Маматкул бийлеп калган. Кыргыздарга тымызын тиш кайрып жүргѳн Кокондун улугу Эрдене мыкты чыккан Атакени Коконго чакыртып алып ѳлтүрүүнү ойлойт, бирок Атаке өзүнүн айлакерлигинен ажалдан аман калган. Диссертацияда кыргыздардын кол башчылары Кетмен-Тѳбѳдѳгү болжолдуу (1747-1748-жж.) ѳткѳн жыйында жалпы чечим кабыл алышып, ар уруудан куралган чоң кошуун Таластын этеги – Капка, Олуя-Ата (Тараз) Чүйдүн аягы Кара-Кыштак, кѳр – калмакча – «гер» - коргон, үй турактарын кыйратып, Боом капчыгайына чейин сүрүшѳт. Ал эми акыркы чечүүчү чабуулдун алдында жалпы кыргыздан жарак-жабдыктуу, жакшы аттуу беш миң киши жыйылып, аттанып чыгып Таластын башы Ала-Бел, Ѳтмѳктѳ кыргыз кол башчылары аскердик жыйын – кеңеш курушат. Атаке менен Бердике баатырлар башкарган алдыңкы кошуун 3 миң кыргыз аскери Ашмарадан чабуул коюп, акыры Токмоктун түштүк-чыгыш тарабындагы Кѳк-Жар жайлоосунда калмактын улугу – Доргулду жана жоон топ аскерин жеңгени иликтөөдө такталды.

Ал кезде Ата-журтту азатыкка ээ кылуу максат, аракеттери күчѳп, эркиндикти эңсеген эл арасынан элине эш-тутка боло турган эрендердин жаңы мууну ѳсүп чыга баштаган. Калмактын ханы Галдан Цэрен ѳлгѳндѳн кийин, 1745-1755-жылдар аралыгында хан ордодо так талашуу күч алып, ханзадалар арасында ынтымак кетип – бийлик ыдыраган. Калмактар кыргыздардын удаа-удаа уюштурган жортуулдарында оор жоготууларга учурап, жаңы кол салууларынан чоочулап Ысык-Кѳлдү кѳздѳй жыла баштаган. Атаке баатыр жоокерлери менен Чүй ѳрѳѳнүн душмандардан толук бошотууда согуш аракеттерин улантып, ал жетектеген жоокерлер Чоң-Кеминди бошотуп, Тору-Айгар ашуусу аркылуу Ысык-Кѳлгѳ түшүп, кѳлдүн түндүк тарабын душмандардан тазалаган.

Изилдөөдө көрсөткөндөй калмактардын ортолорундагы ич ара жаңжалдар Эрдэне Баатыр куңтаажы өлгөндөн кийин күч алган. Так талашуунун натыйжасында Жуңгар хандыгында Эрдэне Баатырдын Сэнге, Галдан жана Дундук Сэрен деген балдары куңтаажы болушкан. Сэренден кийин Дабачы бийликке келген. Галдан Цэрендин бир тууган жээни Амурсан Дабачыны кытайлыктарга кармап берип, 1755-ж. анын ордун алган. Дабачыдан кийин Эрдэне Баатыр куңтаажыынын тукуму үзүлүп, жуңгарлардын акыркы ханы Амурсан кытай аскерлеринен качып жүрүп, чечек оорусунан каза болгон. 1757-жылы жуңгар хандыгын жоюлган. Бул хандыктын баскынчы саясатынын мизин майтарып, анын биротоло жоюлушуна башында акылман башчылары, эр жүрөк баатырлары турган кыргыз эли да чоң салым кошкон.

**Корутунду**

Кыргыздардын XVII – XVIII кк. ойрот-жуңгар баскынчыларына каршы көз карандысыздык күрөшүн изилдөөнүн натыйжасында тѳмѳндөгүдөй негизги илимий жыйынтыктарды чагылдырууга мүмкүндүк берет.

1. XVII-XVIII кк. кыргыз эли жашаган аймактарынын тарыхый жолу ѳтѳ оор болгон. Ошо мезгилде кыргыз уруулардын ар кандай топко бѳлүнүшүндө Россиянын жана ойрот-жуңгар баскынчы жортуулдарынын тушунда тынымсыз кол салууда бѳлүнүп, жарылып бирдиктүү мамлекет түзө алган эмес.

2. Алтай-Саянда Орус бийлигинин кыргыз жерлерин басып алуу толкундары XVIII к. башында башталып, Енисейдин жогору жагы Тобол жана бүтүндѳй Иртышдын аймагын өзүлөрүнүн карамагына каратып алган. Мындай саясий окуялардын себебине ойроттордун орустарга жасаган кысымы негиз болуп, орус менен Жуңгар мамлекеттеринин ортосундагы тирешүүлѳр барган сайын курчуй берген.

3. Орто Азияда Жуңгар хандыгынын баскынчылык саясатына каршы турууда кыргыздар кенен аймакта чачкынды жашагандарына карабай «Кыргыз эли» деген атты, анын ичинен бирдиктүү уруучулук саясаттарын бийик тутуп, боштондук үчүн көз карандысыздыкты камсыз кылуу күрөшү чоң саясий мүнөзгө айланган.

4. Орус бийлигинин көксөгөн максаты, кыргыз-казактар жуңгарлардын кубаттуу күчүнѳ каршы согуша берүүсү канчалык узакка созулса, мында үч тараптуу элдин кубаттан кетиши, күчүнөн тайышы, алсыроосу керек болгон. Ушул себептен Борбордук Азия тарапта жуңгарлардын басып алуучулук саясаты күндѳн-күнгѳ күчѳп, натыйжада үстѳмдүк саясаты (1697-1723-жж.) аралыгында түндүк кыргыз-казактарды каратып алууга себеп болгон.

5. Кыргыз элинин кѳчмѳн турмуштагы тарыхый саясий-аскердик ишмердигинин негизги күрөшүнүн максаты кѳз карандысыздыкка жетип, эркиндикте жашоо эле. Кыргыздардын ошол учурдагы эки тараптуу согуштук абалы, кѳптѳгѳн маданий-экономикалык турмуштун оорчулугуна алып келген.

6. Борбордук Азия, Чыгыш Түркстан, Тянь-Шандагы этникалык кыргыздар сырткы душманына каршы турууда бүтүндѳй ынтымактуу бир элге айланганынын далили боло алды. Кыргыз эли кыйын кезеңдерди башынан кечип, кѳз карандысыздыкты камсыз кылууда узак убакка созулган согушта – улут катары уруулук саясатын жүргүзүп, боштондук үчүн аягына чейин күрѳшкѳн эл экенин тарыхта далилденди. Кыргыз мамлекети кѳз карандысыздыкты камсыз кылып, эгемендүү эл болушуна кыргыз урууларынан чыккан жетекчи баатырларынын жигердүү, тынымсыз иштеринин аркасында мамлекетүүлүктүн келечегине жол ачалды.

7. Түндүктѳн Түштүккѳ сүрүлүп барган кыргыздар 1718-1759-жылдары, 41 жыл бою Жуңгар хандыгына каршы тынымсыз уланган күрѳштѳрдүн натыйжасында, андан кийин циндиктерге каршы күрөшүндө элин, жерин азап-тозоктон бошотуп, кѳз карандысыздыкка жетти.

**Практикалык сунуштар**:

Диссертациялык эмгектин темасын изилдөдө төмөнкүдөй практикалык сунуштар берилет:

1. Диссертациядагы каралган маселелерди дагы тереңдетип, кененирээк изилдөөлөрдү жүргүзүп, бир канча монографияларды, диссертациялык эмгектерди жарыкка чыгаруу.

2. Кыргыздардын тарыхы боюнча айрым жазылган диссертациялык эмгектерге кайрадан кайрылып, жогорку жана орто окуу жайларынын программаларына киргизүү.

3. Диссертациядагы каралган маселелер боюнча Республикалык жана Россия, Кытай Эл Республикасы ж.б. мамлекеттер менен бирдикте эл аралык илимий-практикалык конференцияларды өткөрүү.

Диссертациялык ишке тиркеме катары XVII-XVIII кк. тарыхына байланышкан фото-сүрѳттѳрдүн тиркемеси берилди.

**Диссертациянын мазмуну тѳмѳнкү басылмаларда чагылдырылган:**

1. Бийлибаев, К.Ш. Бердике баатырдын Кыргыз жергесин жуңгар баскынчыларынан бошотуудагы коомдук саясий ишмердүүлүгү. Журнал «Известия вузов». Б.: 2014. № 3, 153-157-б.

2. Бийлибаев, К.Ш. Кыргыз элинин калыптанышы жана коомдун саясий ѳнүгүүсү. Журнал «Известия вузов». Б.: 2014. № 11. 139-142-б.

3. Бийлибаев, К.Ш. Кыргыздардын Саясий жана соци алдык-экономикалык абалы (XVI-XVIII кк.) Журнал «Наука, новые технологии и инновации Кыргызстана». Б.: 2015. № 3. 140-147-б.

4. Бийлибаев, К.Ш. Кубат бий жана Эр Солтоной кѳз карандысыздык үчүн күрѳштүн уюштуруучулары (XVIII к.). «Журнал наука, новые технологии и инновации Кыргызстана». Б.: 2015. № 4. 181-188-б.

5. Бийлибаев, К.Ш. Атаке баатырдын кыргыз жергесин бошотуудагы кошкон салымы (XVIII к.) Журнал «Известия вузов». Б.: 2016. № 2. 105-109-б.

6. Бийлибаев, К.Ш. Борьба народов Центральной Азии против джунгарского ханства (XVII в.) Научно-методичский журнал «Проблемы современной науки и образования». РФ, г. Иваново. 2016 № 4 (46). С. 52-59.

7. Бийлибаев, К.Ш. Борьба кыргызов против джунгарских завоевателей (XVII-XVIII вв.). Научно-теоретический журнал «Вестник ТГУПБП». Серия гумманитарных наук». 2019 № 3 (80). С. 27-36. Хучанд – Kyujаnd. Республика Таджикистан.

**Бийлибаев Кайнарбек Шеримкуловичтин Кыргыздардын ойрот-жуңгар баскынчыларына каршы кѳз карандысыздык күрѳшү (XVII-XVIIIкк.) деген 07.00.02. – Ата мекен тарыхы адистиги боюнча тарых илимдеринин кандидаты окумуштуулук даражасын изденип алуу үчүн жазылган диссертациясынын**

**РЕЗЮМЕСИ**

**Өзөктүү сѳздѳр**: Жуңгар хандыгы, Борбордук жана Орто Азия элдери, XVII-XVIII кк. тарыхы, баскынчыларга каршы күрөш, жер ооду жагдайы, Цин мамлекети.

**Диссертациянын максаты**: Кыргыздардын ойрот-жуңгар баскынчыларына каршы кѳз карандысыздык күрѳшү (XVII-XVIIIкк.) тарыхын комплекстүү изилдѳѳ.

**Изилдѳѳнүн объектиси**: Кыргыздардын ойрот-жуңгар баскынчыларына каршы көз карандысыздык күрөшү (XVII-XVIII кк.)

**Изилдөөнүн предмети**: Кыргыздардын ойрот-жуңгар баскынчыларына каршы кѳз карандысыздык күрѳшүндөгү Борбордук Азия чөлкөмүндө жашаган элдердин Жуңгар хандыгына чапкынына каршы биргелешкен аракеттери.

**Изилдөөнүн ыкмалары**: тарыхый процесстерди анализдөөдө, колдонулган тарых илиминдеги ыкмалардын жыйындысы – диссертациянын теориялык-методологиялык негизин тарыхыйлуулук, диалектикалык биримдик, системалык-структуралык жана салыштырмалуу ыкманын принциптерин автор жетекчиликке алууда аракет жасады.

**Изилдѳѳнүн илимий жаңылыгы** – тандалып алынган теманын тарыхын иликтөө, каралган теманын булактарын, тарыхнаамасын талдоо, коңшу этностор менен саясий чөйрөдөү мамилелери, социалдык-экономикалык абалы жана кыргыздардын ойрот-жуңгар баскынчыларына каршы кѳз карандысыздык күрѳшүнүн саясый тарыхы комплекстүү ѳз алдынча тема катары иликтѳѳгѳ алынды. Оозеки айтымдардагы, кенже эпостордогу каармандардын эрдиктери, оозеки санжыраларда гана айтылып келген болсо, изилдѳѳдѳ кыргыз баатырларынын эр жүрѳктүүлүгү, ишмердиги ошол мезгилдеги болгон окуялардын тарых чындыгы катары далилдегенге аракет жасалды.

**Изилдөөнүн практикалык мааниси.** Жалпы кыргыз тарыхынын калыптанып келе жаткан тарых илимине кошкон орчундуу салымынан турду. Изилдѳѳнүн негизги жоболору, тыянактары кыргыздын XVII-XVIII кк. тарыхын толуктоого кызмат кылат. Изилденген бай материалдар жалпы билим берүүчү орто мектептер, жогорку жана орто окуу жайлары үчүн кийинки муундардын окуу китептерин, атайы курстарды даярдоодо колдонушуна ѳбѳлгѳ түзѳт. Мында унут калып бараткан улуу баатырлардын белгисиз болгон, тарых илимине кирбей калган жаңы ачылыштарын таанып билүү боюнча коомчулуктун талабын жаңыча таанытып, эс тутумуна кайрадан салууга, улуттар аралык ытымакка тарбиялоодо ЖОЖдын окуу процестерине пайдаланууга болот.

**Диссертациянын түзүмү жана кѳлѳмү**

Диссертациялык иш, киришүүдѳн, 4 баптан, корутундудан, практикалык сунуштардан, колдонулган булактардан жана адабияттардын тизмесинен, 4 тиркемеден турат. Диссертациялык иштин кѳлѳмү 172 беттен жана компьютерге терилген тиркемелер менен бирге 188 беттен турат.

**Резюме**

**диссертации Бийлибаева Кайнарбека Шеримкуловича на соискание ученой степени кандидата исторических наук по специальности 07.00.02. – отечественная история, на тему: “Борьба кыргызского народа за независимость против ойрат-джунгарских нашествий (XVII-XVIII вв.)”.**

**Ключевые слова**: Джунгарское ханство, народы Центральной и Средней Азии, история XVII-XVIII вв., борьба против завоевателей, миграционные процессы, Цинское государство.

**Цель диссертации**: комплексное исследование истории борьбы кыргызского народа за независимость против ойрат-джунгарских нашествий (XVII-XVIII вв.).

**Объект исследования**: Борьба кыргызского народа за независимость против ойрат-джунгарских нашествий (XVII-XVIII вв.)

**Предмет исследования**: особенности борьбы кыргызов против ойрат-джунгарских нашествий.

**Методы исследования**: при анализе исторических процессов использованы методы современной исторической науки. В ходе исследования автором применены принципы историзма, диалектическое единство, системно-структурное и сравнительно-сопоставительное методы.

**Новизна научного исследования**: в процессе исследования выбранной темы, рассмотрены и проведены анализы на источники и историографию, отношения кыргызов с соседними этносами в политической среде, социально-экономические состояние, а также самостоятельно комплексно рассмотрена политическая история борьбы кыргызов против ойрот-джунгарских нашествий. Если до этого о подвигах героев устных сказаний и малых эпосов говорилось лишь в устных санжыра, то в исследовании выявлена попытка рассмотрения храбрости кыргызских батыров и их политической деятельности как историческую действительность событий того периода.

**Практическая значимость исследования**: диссертация вносит значительный вклад в развитие отечественной исторической науки, в историю кыргызов в XVII-XVIII вв. Собранные фактические материалы диссертации имеют практическое значение для дальнейших научных изысканий, в подготовке учебников, учебных пособий для студентов вузов, в процессе преподования и воспитания молодого поколения. Особенно стоит отметить восполнение белых пятен истории, забытых имен баатыров в исторической науке и возрождение их имен в историческом сознании народа, а также их роль в воспитании молодежи в духе межнационального согласия.

**Структура и объем исследования**: рукопись диссертации состоит из введения, 4-глав, заключения, практических рекомендаций, списка использованной литературы и приложения. Объем диссертации cостоит из 172 листов, вместе с приложением 188 листов.

**Resume**

**of Biylibayev Kaynarbek Sherimkulovich Dissertation for a Scientific Degree of historical Sciences candidates, specialty 07.00.02. - native history, on the theme: "The Struggle of the Kyrgyz people for independence against the Oirat-Dzungarian invasions (XVII-XVIII centuries)"**

**Keywords**: Dzungarian khanate, peoples of Central and Middle Asia, history of the XVII-XVIII centuries, struggle against conquerors, migration processes, Qing state.

**The purpose of the Dissertation**: a comprehensive study of the history of the Kyrgyz people`s struggle for independence against the Oirat-Dzungarian invasions (XVII-XVIII centuries).

**Object of research**: The struggle of the Kyrgyz people for independence against the Oirat-Dzungarian invasions (XVII-XVIII centuries).

**Subject of research**: Features of the struggle of the Kyrgyz against Oirat-Dzungarian invasions, condition of peoples in the regions of Central Asia and their joint confrontation.

**Research methods**: The methods of modern historical science are used in the analysis of historical processes. During the research the author applied the principles of historicism, dialectical unity, system-structural and comparative methods.

**Novelty of scientific research**: In the course of research of the chosen topic there have been reviewed and conducted analyses on sources and historiography, socio-economic status, relations of the Kyrgyz with neighboring ethnic groups in the political environment, and also there have been independently viewed the political history of the struggle of the Kyrgyz against the Oirat-Dzungarian invasions. If before that time the feats of the heroes of oral legends and small epics were previously mentioned only in the oral sanjyra, the research has identified an attempt to review the bravery of the Kyrgyz batyrs and their political activities as the historical reality of the events of that period.

**The practical significance of the research**: The dissertation makes a significant contribution to the development of native historical science and to the history of the Kyrgyz in the XVII-XVIII centuries. The collected actual dissertation materials have the practical importance for further scientific researches, in the preparation of textbooks, workbooks for university students, in the process of teaching and educating the younger generation. It is especially worth noting the replenishment of the white spots of history, the forgotten names of the batyrs in historical science and the revival of their names in the historical consciousness of the people, as well as their role in educating young people in the spirit of interethnic harmony.

**Structure and scope of research:** the dissertation manuscript consists of introduction, 4 chapters, conclusion, practical recommendations, a list of used literature, sources, and an Appendix. The volume of the dissertation consists of 172 sheets, together with an Appendix of 188 sheets.